Stoltenberg ble varslet på forhånd om USAs angrep - Dagbladet
Stoltenberg ble varslet på forhånd om USAs angrep
Ble informert av USAs forsvarsminister.
Ble varslet: Jens Stoltenberg er generalsekretær i NATO. Foto: Siv Johanne Seglem / Dagbladet Vis mer
7. april 2017 kl. 9.34
NTB | Yngve Olaussen
NATOs generalsekretær Jens Stoltenberg ble orientert på forhånd om at USA hadde til hensikt å angripe mål inne i Syria.
- Vi viser til amerikanske myndigheter når det gjelder angrepet i Syria. Men vi kan bekrefte at generalsekretær Stoltenberg ble informert av USAs forsvarsminister James Mattis i forkant, sier Stoltenbergs pressetalsmann Stein Hernes til NTB.
Det var VG som først meldte at Stoltenberg var blitt orientert på forhånd.
Svar på kjemiske våpen
USA skjøt natt til fredag 59 Tomahawk kryssermissiler mot flybasen Shayrat i Syria. Missilene slo ned klokken 3.45 om natten.
Slik svarer Putin på Trumps Syria-angrep
Angrepet er en reaksjon etter at Syria skal ha brukt kjemiske våpen mot sivile. Det syriske regimet rettet tirsdag et angrep med ulovlige kjemiske våpen mot byen Khan Sheikhun i provinsen Idlib nordvest i Syria.
Bruken av de ulovlige våpnene har fått verden og Donald Trump til å reagere med avsky på Syrias president Bashar al-Assad.
Jens Stoltenberg gikk onsdag ut og fordømte angrepet fra det syriske regimet.
- Jeg fordømmer de forferdelige angrepene i Idlib, Syria, som drepte flere titalls mennesker, inkludert mange barn, angivelig gjennom bruk av kjemiske våpen. Dette er den tredje meldingen om bruk av slike barbariske våpen. Alle som er involvert i dette må stilles til ansvar, sa NATO-lederen i en uttalelse.
Over helgen skal Jens Stoltenberg reise over til USA for sitt første møte ansikt til ansikt med Donald Trump. 12. april skal han få møte presidenten i Det hvite hus.